Toshkent viloyatida 13,7 gektar yerni 3,4 mln dollarga sotmoqchi bo‘lgan investitsiyalar va tashqi savdo boshqarmasi xodimi ushlandi

Toshkent viloyatida yerni noqonuniy sotmoqchi bo‘lgan investitsiyalar va tashqi savdo boshqarmasi xodimi va uning sherigi ushlandi. Bu haqda “Daryo”ga DXX matbuot xizmati xabar berdi.

Ma’lum qilinishicha, Toshkent viloyati investitsiyalar va tashqi savdo boshqarmasi xodimi hamda Toshkent shahar Yakkasaroy tumanida ro‘yxatdan o‘tgan MChJning norasmiy egasi bilan o‘zaro til biriktirib, Qibray tumani hududida joylashgan mazkur MChJga tegishli qishloq xo‘jaligi mahsulotlarini yetishtirishga mo‘ljallangan 13,7 gektar unumdor yer maydonini xaridorga 3 million 425 ming dollarga sotishga kelishgan.
DXX xodimlarining Iqtisodiy jinoyatlarga qarshi kurashish departamentining Toshkent viloyati bo‘yicha boshqarmasi xodimlari bilan hamkorlikda o‘tkazgan tezkor tadbirida, ular so‘ralgan puldan 500 ming dollarni olgan vaqtida ushlangan.
Hozirda mazkur holat yuzasidan Jinoyat kodeksining tegishli moddalari bilan jinoyat ishlari qo‘zg‘atilib, tergov harakatlari olib borilmoqda.
Bundan avval Samarqandda 50 sotix yerni noqonuniy ravishda 34 ming dollarga sotishga uringan shaxs va unga yordam bermoqchi bo‘lgan kadastr xodimi ushlangandi. Shuningdek, Sirdaryo, Farg‘ona va Xorazmda yer sotish bilan bog‘liq jinoyatlar fosh etilgandi.